Kmec, Peter, podpredseda vlády SR pre plán obnovy a znalostnú ekonomiku (2024-05-09):
Ďakujem, pán predsedajúci. Vážené poslankyne, vážení poslanci, dovoľte mi, aby som zareagoval v krátkosti k problematike plánu obnovy, pretože v tej dôvodovej správe návrhu na odvolanie pani ministerky Dolinkovej je táto tematika spomínaná asi v dvoch tretinách. A chcel by som len uviesť na pravú mieru niekoľko, niekoľko argumentov aj informácie, ktoré tu odzneli. Pán minister Raši v stanovisku vlády sa dotkol už viacerých týchto otvorených problémov, ale vzhľadom na to, že pracujem na tom, na implementácii plánu obnovy na každodennej báze, dovoľte mi, aby som povedal pár komentárov. A veľmi vecne a v podstate kriticky hlavne k tejto, k tomuto predkladanému návrhu. Strana HLAS – sociálna demokracia keď bola v opozícii, sa kriticky vyjadrovala k príprave plánu obnovy a odolnosti vzhľadom na to, pretože sme niekoľkokrát, veľakrát upozorňovali na absenciu inkluzívnosti prípravy plánu obnovy predovšetkým z pohľadu regiónov, jednotlivých záujmových združení, v podstate tých, ktorým potom neskôr prišla úloha na implementáciu jednotlivých projektov a investícií. V čase keď sme nastúpili do vlády, došlo k situácii, že viac-menej prechádzala tá reformná fáza do implementačnej fázy. A to, čo sme kritizovali na začiatku, ja to nazývam plán obnovy ako zle zapnutá košeľa, tak sa začalo práve ukazovať v tomto čase. A ja sa čudujem, až som šokovaný z pozície predkladateľov, že kritizujete veci, ktoré ste vy zle nastavili. A to sú, to sú témy, ktoré proste prechádzali tým obdobím prípravy plánu obnovy a potom tej predprípravnej fázy na implementáciu tých jednotlivých projektov. Ja som z toho šokovaný, pán predkladateľ. Fakt. Spomeniem len tieto dva vlajkové projekty, ktoré ste aj vy spomenuli. Rázsochy. Boli pripravené v roku 2019, boli tam nejaké tlaky, my sme to chceli začať riešiť. Pán minister Krajčí mal dobrý úmysel, ale prišiel pán Lengvarský a on to zmaril. Ako kde je tu pani Dolinková? Pýtam sa vás, kde je tu pani Dolinková? Je tu nejaký súboj Krajčí verzus Lengvarský, ktorý vy, ktorý vy priznávate. Potom príde Komisia a povie, že už v tejto fáze, tak ako to máte nastavené, to nie je šanca zrealizovať. Tak sme to museli zrušiť, tie Rázsochy sú nereálne. To je bublina, to je bublina, áno (reakcia navrhovateľa), áno, to je bublina. Kritizujete to, že proste z plánu obnovy sa to mohlo ďalej pokračovať, implementovať. Je to bublina. (Reakcia navrhovateľa.) No. Martin. Super projektový tím. Pani šéfka projektového tímu Antošová, snažila sa mesiace, roky, boli tam zase rôzne tlaky, ale nič nezmohla, lebo boli rôzne tlaky. A keby sme takto pokračovali ďalší rok, čo bude z Martina? Zase pokračujeme len v tom, že pani Antošová sa snaží. Tak sa tam musel vymeniť projektový tím. Pani ministerka si musela nájsť ľudí, ktorým verí. Tak sa to bude teraz napĺňať tak, lebo pani Antošová zlyhala, nič sa tam nedialo a teraz už je to fakt otázka týždňov alebo mesiacov, že buď tam v rámci krízového riadenia zrýchlime tieto procesy, alebo zase nám padne Martin, tak ako Rázsochy. Spišská Nová Ves. Pán Dvořák si vypýtal interpeláciu. Ja som dal stanovisko, že v tejto situácii momentálne nemôžeme súhlasiť s predlžovaním lehoty a pán Dvořák to interpretuje, teraz je ohrozených 1,4 mld. z plánu obnovy v oblasti zdravotníctva. Alebo financovanie nemocníc. Čo je totálna blbosť. Pán Dvořák, vy tomu nerozumiete, pri tejto interpretácii, to je hlúposť. Ako náš cieľ je vybudovať 1 980 lôžok. To je náš cieľ. Prečo, prečo tu likvidujete to úsilie, to každodenné, aby sme tých 1 980 lôžok vybudovali. Toto budeme riešiť neskôr. Tak ako sa to riešilo s Martinom, ako sa to riešilo s Banskou Bystricou, tak sa v určitom čase bude riešiť aj Spišská Nová Ves. Sme v úzkej koordinácii s Európskou komisiou. Všetko ide podľa plánu, momentálne sme povedali, že to predĺženie termínu o dva roky, momentálne, zatiaľ nemôžeme odsúhlasiť, to právne stanovisko. Ale pokračuje sa v implementácii. Či to potom bude dofinancované v rámci plánu obnovy tie dva roky, alebo z niečoho iného, to už je jedno. Ale (reakcia z pléna), to je jedno, to je jedno. Samozrejme, že je to jedno. Tak lebo, lebo zase sa pozrieme na to, lebo vy tu politizujete veľmi úzku čiastku, 1,4 mld. Zdravotníctvo má investičný dlh 7 mld., ktorý treba naplniť v desaťročnom časovom horizonte. Keby ste vy ako opozícia prišli s tým, že poďme vypracovať národný investičný plán v oblasti zdravotníctva, zaviažme sa na desať rokov, ako nakumulovať 7 mld. eur, z toho 1,4 mld. ide z plánu obnovy, nejaké miliardy pôjdu z EŠIF-ov, nejaké miliardy pôjdu zo štátneho rozpočtu, nejaké miliardy dá súkromná sféra a nazbierame 7 mld. Ale nieže vy tu rozbíjate 1,4 mld. Máte tu eurohujerov, ktorí vám behajú po Bruseli a blokujú celých 6,4 mld., a potom tu máte takýchto aktivistov, ktorí tu blokujú zase 1,4 mld. A odvolávate ministerku, ktorá sa snaží riešiť vaše, vaše chyby, ktoré ste tu spôsobili za tri a pol roka. Však tu boli tri vlády. Každá vláda začínala odznovu. A ešte sa tu vyhovárate na nejaký súboj Krajčího verzus Lengvarský. No tak ako môžete riešiť Rázsochy potom? Keď Lengvarský bojoval proti, proti Krajčímu, sami to priznávate. Čo sa týka implementácie jednotlivých míľnikov. Je úplná hlúposť, že centrálne riadenie nemocníc sa neplní. My sme sedeli niekoľkokrát na technickej úrovni s pani ministerkou, máme to odkonzultované s Európskou komisiou, je to v piatej žiadosti o platbu, tento míľnik bude naplnený. Vy odvolávate ministerku za neplnenie piatej žiadosti o platbu míľnika, ktorý ešte, ešte ani nebol požiadaný. Však to je hlúposť. To je blbosť. Takže fakt neviem obsahovo, čo sa týka plánu obnovy, že takto spísané, to je tak nekompetentne a sa čudujem, pán predkladateľ, že boli ste pri tom, keď sa to dávalo dokopy, viete, aké sú tam chyby a viníte za to ministerku. Fakt som, fakt som šokovaný. Ďakujem pekne.